En dansk Superliga uden deltagelse af FC København?

Det lyder som en noget flad udgave af dansk topfodbold, men ikke desto mindre kan det blive realitet inden for en årrække.

Med Europas storklubbers stigende indflydelse og kapring af ekstra Champions League-pladser på bekostning af mindre ligaer er der udsigt til, at forskellen mellem de største og de mindre ligaer bliver større.

Læs også : VIDEO Viborg tog point fra FCK's mestre

I et forsøg på at modgå dette har der været snak om en transnational liga med de bedste klubber fra de næstbedste ligaer, og nu indrømmer FCK-direktør Anders Hørsholt, at man er i dialog omkring muligheden.

- Ja, det er rigtigt. Hvis ikke vi agerer nu, vil vi se de største klubber vokse sig større og stærkere, mens det vil blive stadig vanskeligere for klubber som os, siger Hørsholt til BT.

- Vi må derfor se på, hvilke alternative internationale muligheder der er for FCK i fremtiden. Her er det stadig for tidligt at tale om konkrete modeller, men diskussionen om ligaer på tværs af de europæiske landegrænser er et tema, vi ser på og deltager aktivt i.

Dyster udsigt for Superligaen

Hørsholt slår fast, at det ikke er en ønskelig udvikling for hverken FCK eller dansk fodbold, men han bekræfter over for avisen, at resultatet kan blive den mest dystre set med Superligaens øjne.

Læs også : FCK-profil skal opereres

- Konsekvensen af denne udvikling kan i sidste ende betyde, at FCK og de øvrige europæiske klubber, der bliver en del af en ny europæisk liga, vil træde ud af deres nationale ligaer.

- Det ligger stadig et godt stykke ude i fremtiden, men det kan meget vel blive resultatet, siger han.